Bloedbad op platteland neem toe | Netwerk24
Deur Werner Beukes 27 Desember 2019 09:54
Die jongste syfers oor plaasaanvalle en -moorde dui aan dat die bloedbad op die platteland die afgelope jaar toegeneem het, meen Henry Geldenhuys, adjunkpresident van die landbouorganisasie TLU SA.
“Volgens die TLU SA se statistieke was daar vanjaar reeds 409 plaasaanvalle teenoor die 395 plaasaanvalle verlede jaar in dieselfde tydperk en 56 moorde op plase teenoor die 53 van die vorige jaar. Die syfer kan selfs hoër wees want Desember is nog nie verby nie,” sê Geldenhuys.
“Sover ons kennis strek, was daar selfs plaasaanvalle op Kersdag in onderskeidelik Harding in KwaZulu-Natal, waar ’n boer met ’n mes aangeval is, in Kakamas in die Noord-Kaap, waar ’n gesin aangeval is, en in Bapsfontein in Gauteng, waar ’n boer aangerand is.
“Misdade soos moord, gewapende roof en veediefstal neem jaarliks toe.
Wanneer dit by misdaadvoorkoming kom, kan ’n mens nooit te paranoïes wees nie, veral wanneer jy op die platteland woon en sake doen.
“Wanneer dit by misdaadvoorkoming kom, kan ’n mens nooit te paranoïes wees nie, veral wanneer jy op die platteland woon en sake doen,” sê Geldenhuys.
Volgens hom word boere deur misdadigers aangeval weens die afgeleë ligging van hul plase en die algemene siening dat hulle oor waardevolle artikels soos kontant, vuurwapens of ammunisie beskik.
“Dit is die regering se grondwetlike verantwoordelikheid om na die veiligheid van al sy landsburgers om te sien,” sê Geldenhuys.
Hy verwag selfs ’n groter aanslag op georganiseerde landbou in 2020. “Die werkloosheidsyfer is reeds geruime tyd onaanvaarbaar hoog en met die regering se totale onvermoë om vure by Eskom en die SAL dood te slaan, sal net meer mense binnekort hul poste kwyt wees, wat die druk verder verhoog.
Hy verwag selfs ’n groter aanslag op georganiseerde landbou in 2020.
“Die onteiening sonder vergoeding-kwessie hang ook soos ’n swaard oor boere se koppe. Om al die uitdagings die hoof te bied het TLU SA reeds hande gevat met AgriSA en nooi ons ook ander organisasies, selfs dié buite die landboubedryf, uit om by ons aan te sluit om ’n verenigde front ten opsigte van veiligheid te vorm en sodoende ’n verskil te maak,” sê Geldenhuys.
“Boere is die hoeksteen van die land se ekonomie en het die reg tot veiligheid,” sê Ian Cameron, AfriForum se hoof van gemeenskapsveiligheid.
Volgens hom beplan die burgerregtegroep om vroeg aanstaande jaar sy jongste syfers oor plaasaanvalle en -moorde bekend te maak.
“Die vorige syfer wat ons in November vanjaar bekend gemaak het, toon dat daar van 1 Januarie tot 7 November 376 plaasaanvalle en 37 moorde aangemeld is. Die syfer vir 2018 het dié tyd op 366 aanvalle gestaan met 47 moorde. Ons het sedertdien reeds aansienlik meer aanvalle aangeteken as in 2018 en sal vroeg aanstaande jaar die getalle bekend maak.”
Volgens Cameron is daar nou meer gevalle waar boere hulself met vuurwapens teen misdadigers verdedig.
“Boere is besig om terug te baklei. Daar is beslis ’n verbetering in die organisering van veiligheidstrukture op plase,” sê Cameron. Hy moedig boere aan om by hul plaaslike plaaswag of gemeenskapsveiligheidstrukture betrokke te raak.
“Wanneer jy ’n boer in Suid-Afrika is, moet veiligheid nooit ver van jou gedagtes af wees nie,” sê Cameron.
(Lees ook: https://www.netwerk24.com/Nuus/Misdaad/kzn-gewonde-boer-ry-19-km-na-mesaanval-20191226)
Meer oor: Tlu Sa | Plaasmoorde | Plaasaanvalle | Platteland
Boere moenie vee van plase af verkoop, maan VL
Etlike plaasaanvalle afgelope week
Misdaad: Regering 'versaak sy plig'